তথ্যবিবরণী নম্বর : ২৬৭২

**‍রোহিঙ্গাদেরকে তাদের নিজ দেশে প্রত্যাবাসনে কাজ করছে সরকার**

**-- ত্রাণ প্রতিমন্ত্রী**

ঢাকা, ১৭ মাঘ (৩১ জানুয়ারি) :

দুর্যোগ ব্যবস্থাপনা ও ত্রাণ প্রতিমন্ত্রী মোঃ মহিববুর রহমান বলেছেন, Emergency Multisector Rohingya Crisis Response (EMRCR) প্রকল্পের মাধ্যমে রোহিঙ্গা জনগোষ্ঠীর জন্য শিক্ষা, স্বাস্থ্য ও পুষ্টি, রোহিঙ্গা যুবক যুবতীদের প্রশিক্ষিত করা, হোম গার্ডেনিং প্রভৃতি বিষয় নিয়ে কাজ করা হচ্ছে। তিনি বলেন, বলপূর্বক বাস্তুচ্যুত মিয়ানমার নাগরিক রোহিঙ্গাদেরকে তাদের নিজ দেশ মিয়ানমারে প্রত্যাবাসনের বিষয়টি নিয়ে সরকার জোরালোভাবে কাজ করছে। প্রতিমন্ত্রী এ প্রকল্পে বিশ্ব ব্যাংকের আর্থিক অনুদানের জন্য তাদেরকে ধন্যবাদ জানান।

আজ ঢাকায় একটি হোটেলে দুর্যোগ ব্যবস্থাপনা ও ত্রাণ মন্ত্রণালয় কর্তৃক বাস্তবায়নাধীন Emergency Multisector Rohingya Crisis Response (EMRCR) শীর্ষক প্রকল্পের আওতায় বিশ্ব খাদ্য কর্মসূচি কর্তৃক বাস্তবায়িত কার্যক্রমের ওপর ভিত্তি করে অভিজ্ঞতা শিখন শীর্ষক কর্মশালায় প্রধান অতিথির বক্তৃতায় প্রতিমন্ত্রী এসব কথা বলেন ।

অনুষ্ঠানে স্বাগত বক্তব্য রাখেন EMRCR প্রকল্প পরিচালক (যুগ্ম সচিব) ড. এ টি এম মাহবুব-উল করিম। তিনি বক্তৃতায় বলেন, এ প্রকল্পটি World Food Program (WFP) এর আর্থিক সহায়তায় পরিচালিত হচ্ছে। কক্সবাজারের উখিয়া এবং টেকনাফ উপজেলার ১৭টি রোহিঙ্গা ক্যাম্পে বসবাসরত রোহিঙ্গা জনগোষ্ঠীর শিক্ষা, পুষ্টি প্রভৃতি নিয়ে কাজ করা হচ্ছে এবং তাদের জীবনমান উন্নয়নে বিধবা মহিলা ও প্রতিবন্ধী রোহিঙ্গা জনগোষ্ঠীকে প্রতি মাসে জনপ্রতি ১৩ ডলার করে নগদ আর্থিক সহায়তা দেয়া হচ্ছে। দক্ষ এবং অদক্ষ রোহিঙ্গাদের কর্মক্ষম করে তোলার জন্য নানাবিধ পদক্ষেপ নেয়া হচ্ছে। বিশ্বব্যাংক এ প্রকল্পে ৪০ মিলিয়ন ডলার অনুদান এবং ৩০ মিলিয়ন ডলার সফট লোন হিসেবে অর্থায়ন করছে।

বিশ্ব খাদ্য কর্মসূচির বাংলাদেশ প্রধান মিজ নাসিকো মোতোকাওয়া এ প্রকল্পের সার্বিক বিষয় নিয়ে একটি পাওয়ার পয়েন্ট প্রেজেন্টেশন করেন । বিশ্ব ব্যাংকের ডেপুটি কান্ট্রি ডিরেক্টর মিজ শিমন প্যারেজ বলেন, তারা World Food Program (WFP) প্রজেক্টের সহযোগী হিসেবে কক্সবাজারের রোহিঙ্গা ক্যাম্পগুলোতে ৫ টি কম্পোনেন্ট নিয়ে কাজ করছে এবং ভবিষ্যতেও তারা কাজ করবেন বলে আশাবাদ ব্যাক্ত করেন।

দুর্যোগ ব্যবস্থাপনা ও ত্রাণ মন্ত্রণালয়ের সচিব মোঃ কামরুল হাসান, দুর্যোগ ব্যবস্থাপনা অধিদপ্তরের মহাপরিচালক মোঃ মিজানুর রহমান, শরণার্থী সেলের প্রধান (অতিরিক্ত সচিব) মোঃ হাসান সারওয়ার এ সময় উপস্থিত ছিলেন।

#

সেলিম/সায়েম/সঞ্জীব/সেলিমুজ্জামান/২০২৪/২১২০ ঘন্টা

তথ্যবিবরণী নম্বর : ২৬৭১

**মুক্তিযুদ্ধবিরোধী অপশক্তির ষড়যন্ত্র সার্বক্ষণিক চলছে; সবাইকে সজাগ থাকতে হবে**

**--তথ্য ও সম্প্রচার প্রতিমন্ত্রী**

ঢাকা, ১৭ মাঘ (৩১ জানুয়ারি) :

তথ্য ও সম্প্রচার প্রতিমন্ত্রী মোহাম্মদ আলী আরাফাত বলেছেন, মুক্তিযুদ্ধবিরোধী অপশক্তির ষড়যন্ত্র সার্বক্ষণিক চলছে। এ বিষয়ে সবাইকে সজাগ থাকতে হবে। স্বাধীনতাবিরোধী অপশক্তির প্রেতাত্মারা এখনো দেশের আনাচে-কানাচে অনেক জায়গায় আছে। তারা ঘাপটি মেরে থাকে, লুকিয়ে থাকে। সুযোগ পেলেই মাথাচাড়া দেয়। আবারও মুক্তিযুদ্ধের চেতনার অন্তরাত্মায় তারা আঘাত করতে চায়। তাদের বিপক্ষে ঐক্যবদ্ধ থাকতে হবে।

আজ রাজধানীর মিরপুরে ৩১ জানুয়ারি মিরপুর হানাদার মুক্ত দিবস উপলক্ষ্যে আয়োজিত আলোচনা সভায় প্রধান অতিথির বক্তব্যে প্রতিমন্ত্রী এসব কথা বলেন।

মন্ত্রী বলেন, মুক্তিযোদ্ধারা এ দেশের শ্রেষ্ঠ সন্তান। মুক্তিযোদ্ধাদের হাত ধরে এদেশ স্বাধীন হয়েছে। বঙ্গবন্ধুর ডাকে মুক্তিযোদ্ধারা ঝাঁপিয়ে না পড়লে এ দেশকে আমরা হানাদারমুক্ত করতে পারতাম না। বাংলাদেশ স্বাধীন না হলে এখনো আমাদের দাসত্ব করতে হতো এবং আমরা কোথায় গিয়ে দাঁড়াতাম সেটা আমরা কল্পনাও করতে পারি না।

মন্ত্রী আরো বলেন, এদেশের নতুন প্রজন্মকে মুক্তিযুদ্ধের গল্প বলতে হবে। বীর মুক্তিযোদ্ধাদের বীরত্বগাঁথা নতুন প্রজন্মের কাছে তুলে ধরতে হবে। তাদের বোঝাতে হবে এত সহজে এ দেশ, এ স্বাধীনতা আমরা পাইনি। অনেক কষ্ট, অনেক ত্যাগ, অনেক কিছুর পর আমরা এ দেশ পেয়েছি। এ অনুধাবন যদি আমাদের মধ্যে থাকে তাহলে আমরা এদেশের স্বাধীনতাকে এত সহজে অন্য কারো হাতে হরণ করতে দেব না।

মন্ত্রী বলেন, দেশ স্বাধীন হওয়ার সাড়ে তিন বছরের মাথায় জাতির পিতা বঙ্গবন্ধু শেখ মুজিবুর রহমানকে পরিবারের অধিকাংশ সদস্যসহ হত্যা করা হয়। তারপর যে স্বপ্ন নিয়ে দেশ স্বাধীন করা হয়েছিল তার বিপরীত দিকে দেশকে পরিচালনা করা হয়েছিল। বঙ্গবন্ধুকে হত্যার মধ্য দিয়ে আবার দেশের দখল নিয়েছিল মুক্তিযুদ্ধবিরোধী অপশক্তি। এ ধরনের ষড়যন্ত্রের বিরুদ্ধে সার্বক্ষণিক সজাগ থাকতে হবে। তিনি আরো বলেন, এ যুগেও আমাদের একেক জনের মুক্তিযোদ্ধা হিসাবে তৈরি হতে হবে। যে কোন পরিস্থিতিতে, যে কোন বাস্তবতায় দেশের শত্রুর বিপক্ষে যাতে শক্তভাবে আমরা দাঁড়াতে পারি, দেশের স্বাধীনতার পক্ষে, অগ্রগতির পক্ষে শক্তভাবে যাতে আমরা দাঁড়াতে পারি সে প্রত্যয় ও প্রতিজ্ঞা আমাদের মধ্যে থাকতে হবে।

মন্ত্রী বলেন, বঙ্গবন্ধুকন্যা শেখ হাসিনার শক্তিশালী নেতৃত্ব না থাকলে অনেকের ষড়যন্ত্র-চক্রান্তে এ দেশের শান্তি বিনষ্ট হতো। তার কারণেই আমরা সকল ষড়যন্ত্র-চক্রান্ত মোকাবিলা করে দেশের শান্তি বজায় রাখতে পেরেছি।

মিরপুর শাহ আলী থানা আওয়ামী লীগের সভাপতি বীর মুক্তিযোদ্ধা আগা খান মিন্টুর সভাপতিত্বে অনুষ্ঠানে প্রধান বক্তা ছিলেন বাংলাদেশ আওয়ামী যুবলীগের সাধারণ সম্পাদক ও সংসদ সদস্য মোঃ মাইনুল হোসেন খান নিখিল। এছাড়া বীর মুক্তিযোদ্ধাগণ অনুষ্ঠানে উপস্থিত ছিলেন।

#

ইফতেখার/সায়েম/সঞ্জীব/সেলিম/২০২৪/২১২০ ঘন্টা

তথ্যবিবরণী নম্বর: ২৬৭০

**ভূমি অফিসে ভূমিমন্ত্রীর ঝটিকা সফর, ট্রান্সফার দলিলের নামজারি দ্রুত করার নির্দেশ**

ঢাকা, ১৭ মাঘ (৩১ জানুয়ারি):

ভূমিমন্ত্রী নারায়ন চন্দ্র চন্দ আজ ঢাকার ধানমন্ডি এবং লালবাগ সার্কেল ভূমি অফিসে এক ঝটিকা সফর করেছেন।

কোনো পূর্ব নির্ধারিত কর্মসূচি ছাড়াই ভূমিমন্ত্রী ধানমন্ডি এবং লালবাগ সার্কেল ভূমি অফিসে গিয়ে প্রথমেই বাইরে অপেক্ষাগারে পরিচয় প্রকাশ না করে অপেক্ষমাণ ভূমিসেবা গ্রহীতাদের ভূমি অফিসের সেবার মান সম্পর্কে জিজ্ঞেস করেন এবং সেবার মান উন্নয়নে তাঁদের কোনো পরামর্শ আছে কি না তা জিজ্ঞেস করেন। বিভিন্ন সেবাগ্রহীতাদের মধ্যে একজন বীর মুক্তিযোদ্ধাও ছিলেন। মন্ত্রী বীর মুক্তিযোদ্ধা ভূমিসেবা গ্রহীতাকে জানান মুক্তিযোদ্ধাদের জন্য অগ্রাধিকারভিত্তিতে দ্রুত ভূমিসেবা দিচ্ছে ভূমি অফিস। ভূমিমন্ত্রীর সাথে ভূমি মন্ত্রণালয়ের আইন শাখার যুগ্ম সচিব মোঃ খলিলুর রহমান উপস্থিত ছিলেন।

ভূমিমন্ত্রীর আসার খবর পেয়ে এসময় সংশ্লিষ্ট এসিল্যান্ডসহ অন্যান্য ভূমি কর্মকর্তারা বাইরে অপেক্ষাগারে আসলে তাদেরকে সেবা প্রার্থীদের অভিযোগের বিষয়ে দ্রুত ব্যবস্থা নেওয়ার জন্য বলেন মন্ত্রী। পরে মন্ত্রী সার্কেলের ডিজিটাল সেবা ড্যাশবোর্ড এবং দাপ্তরিক দলিলাদি পরিদর্শন করেন। ট্রান্সফার দলিলের মাধ্যমে যেসব নামজারির আবেদন হয় তা দ্রুত সময়ের মধ্যে নিষ্পত্তি করার ব্যাপারে এসময় ভূমি কর্মকর্তাদের অনুশাসন প্রদান করেন ভূমিমন্ত্রী।

বর্তমানে জমির রেজিস্ট্রেশনের পূর্বে হালনাগাদ মিউটেশন ও ভূমি উন্নয়ন করের রশিদ দেখেই রেজিস্ট্রেশন করা হয়। বিক্রি কিংবা অন্য কোনোভাবে ভূমি হস্তান্তরের পূর্বেও উল্লিখিত জমি একই ভূমি অফিসের মাধ্যমেই নামজারি ও ভূমি উন্নয়ন কর দেওয়া হয়। সেক্ষেত্রে কিছু আনুষ্ঠানিকতা ছাড়াই দ্রুত নামজারি করে দিলে কোনো আইনের ব্যত্যয় হয় না এবং জনগণেরও সুবিধা হয়। এছাড়া, রেজিস্ট্রেশন-মিউটেশন আন্তঃসংযোগ উদ্যোগের মাধ্যমে এই ধরনের নামজারি স্বয়ংক্রিয় করার উদ্যোগ ইতোমধ্যে গ্রহণ করেছে ভূমি মন্ত্রণালয়। জনগণের সুবিধার্থে ভূমিমন্ত্রী এ কারণে ট্রান্সফার দলিলের মাধ্যমে যেসব নামজারির আবেদন হয় তা এখন থেকেই দ্রুত সময়ের মধ্যে নিষ্পত্তির ব্যাপারে ভূমি কর্মকর্তাদের অনুশাসন প্রদান করেন।

**সাংবাদিকদের দায়িত্বশীল কলম সৈনিক হিসেবে কাজ করে যাওয়ার আহ্বান ভূমিমন্ত্রীর**

ভূমিমন্ত্রী বাংলাদেশ প্রেস ইনস্টিটিউট (পিআইবি)-এ আয়োজিত খুলনা জেলার রূপসা, ডুমিরিয়া ও ফুলতলা উপজেলার সাংবাদিকদের জন্য আয়োজিত বেসিক জার্নালিজম ট্রেনিং-এর সমাপনী অনুষ্ঠানে প্রধান অতিথি হিসেবে উপস্থিত ছিলেন। এসময় বাংলাদেশ প্রেস ইনস্টিটিউট (পিআইবি)’র মহাপরিচালক জাফর ওয়াজেদ উপস্থিত ছিলেন।

প্রধান অতিথির বক্তব্যে ভূমিমন্ত্রী সংবাদমাধ্যমকে গণতান্ত্রিক রাষ্ট্রের চতুর্থ স্তম্ভ বর্ণনা করে উপস্থিত সাংবাদিকদের দায়িত্বশীল কলম সৈনিক হিসেবে কাজ করে যাওয়ার আহ্বান করেন। তিনি বলেন, উন্নয়ন কাজে কোনো ত্রুটি থাকলে তা সংবাদের মাধ্যমে তুলে ধরা উচিত, আবার উন্নয়ন কাজ সুষ্ঠুভাবে হলে তাও তুলে ধরা উচিত। প্রযোজ্য ক্ষেত্রে মূল সংবাদের সাথে এর গুরুত্বপূর্ণ প্রেক্ষাপটও তুলে ধরার ওপর গুরত্বারোপ করেন ভূমিমন্ত্রী। অনেক সময় সংবাদের প্রেক্ষাপট তুলে ধরা না হলে তা সংবাদকে ভুলভাবে উপস্থাপন করা হয় বলে মন্ত্রী এসময় মতামত ব্যক্ত করেন।

পরে ভূমিমন্ত্রী প্রশিক্ষণে অংশগ্রহণকারী সাংবাদিকের মাঝে সনদপত্র তুলে দেন।

#

নাহিয়ান/সায়েম/সঞ্জীব/সেলিম/২০২৪/২০৩০ ঘণ্টা

তথ্যবিবরণী নম্বর: ২৬৬৯

**গণতন্ত্রের জন্য দ্বাদশ জাতীয় সংসদ নির্বাচন অবাধ,**

**সুষ্ঠু ও নিরপেক্ষ আয়োজন যুগান্তকারী ঘটনা**

**-- আবুল হাসানাত আবদুল্লাহ্**

বরিশাল, ১৭ মাঘ (৩১ জানুয়ারি):

পার্বত্য চট্টগ্রাম চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, দেশের গণতন্ত্রের জন্য দ্বাদশ জাতীয় সংসদ নির্বাচন অবাধ, সুষ্ঠু ও নিরপেক্ষভাবে আয়োজন অত্যন্ত যুগান্তকারী ঘটনা, যা জাতীয় ও আন্তর্জাতিক অঙ্গনে ব্যাপক প্রশংশিত হয়েছে। তিনি বলেন, নির্বাচন কমিশন কর্তৃক সফলভাবে নির্বাচন পরিচালনার মাধ্যমে দেশে গণতান্ত্রিক শক্তি আরো সুদৃঢ় হয়েছে। জনগণের রায় মেনে নিয়ে গণতন্ত্রের ধারা অব্যাহত রাখতে সকলকে একযোগে কাজ করতে হবে।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার সেরালে স্থানীয় আওয়ামী লীগ ও অঙ্গ এবং সহযোগী সংগঠনের নেতা-কর্মীদের সাথে মতবিনিময়কালে এসব কথা বলেন। এ সময় অন্যান্যের মধ্যে জেলা ও উপজেলা আওয়ামী লীগের নেতৃবৃন্দ উপস্থিত ছিলেন।

আবুল হাসানাত আবদুল্লাহ্ বলেন, সদ্যসমাপ্ত সুষ্ঠু ও অবাধ জাতীয় সংসদ নির্বাচনের পরও বিএনপি-জামায়াত জোটসহ নামসর্বস্ব কয়েকটি দল প্রধানমন্ত্রী শেখ হাসিনার বিরুদ্ধে অবস্থান নিয়েছে। তিনি বলেন, জননেত্রী শেখ হাসিনার বিজ্ঞ, সাহসী ও সময়োপযোগী নেতৃত্বের বিরুদ্ধে দেশে-বিদেশে অপপ্রচার চালাচ্ছে। স্বাধীনতার পরাজিত শক্তি দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারাকে বাধাগ্রস্ত করতে ষড়যন্ত্র করছে। তিনি এসব ষড়যন্ত্রকারীদের রুখে দিতে স্থানীয় আওয়ামীলীগের নেতা-কর্মীদের প্রতি আহ্বান জানান। এ ব্যাপারে আওয়ামীলীগের নেতা-কর্মী ও জনপ্রতিনিধিদের সদাসজাগ থাকতে হবে।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার সরকার কর্তৃক প্রতিটি গ্রামকে নগর সুবিধার আওতায় আনতে ‘আমার গ্রাম-আমার শহর’ কর্মসূচি বাস্তবায়ন করছে। তিনি বলেন, বরিশাল জেলার প্রতিটি উপজেলায় শিক্ষা, স্বাস্থ্য, যোগাযোগ ও অবকাঠামো খাতে রেকর্ড পরিমাণ উন্নয়ন কাজ সফলভাবে চলছে। তিনি এসব কর্মসূচির সুফল বরিশালবাসীর দোরগোড়ায় পৌঁছে দিতে জনপ্রতিনিধি ও রাজনৈতিক দলের নেতা-কর্মীদের সমন্বিত ও দায়িত্বশীল ভূমিকা পালনের আহ্বান জানান।

আবুল হাসানাত আবদুল্লাহ সংগঠনের কার্যক্রম আরো গণমুখী ও বরিশালবাসীর সার্বিক জীবনমান উন্নয়নে দলীয় নেতাকর্মীদেরকে ত্যাগের মনোভাব নিয়ে স্ব স্ব দায়িত্ব পালনের আহ্বান জানান।

#

আহসান/সায়েম/সঞ্জীব/সেলিম/২০২৪/২০২০ ঘণ্টা

তথ্যবিবরণী নম্বর : ২৬৬৮

**রেলের টিকিট কালোবাজারি রোধে র‌্যাবের ভূমিকার প্রশংসা করেন**

**--- রেলপথ মন্ত্রী**

ঢাকা, ১৭ মাঘ (৩১ জানুয়ারি) :

রেলপথ মন্ত্রী মোঃ জিল্লুল হাকিম বলেছেন, রেলের টিকিট কালোবাজারি রোধে র‌্যাবের ভূমিকার প্রশংসনীয়। তিনি টিকিট কালোবাজারি চক্রের সদস্যদের গ্রেফতার ও গৃহীত অন্যান্য পদক্ষেপের জন্য তাদেরকে ধন্যবাদ জানান।

আজ রেল ভবনের সভাকক্ষে রেলওয়ে টিকিট কালোবাজারি ও দুর্নীতি প্রতিরোধে করণীয় নির্ধারণের লক্ষ্যে আয়োজিত এক সভায় বক্তব্যকালে এসব কথা বলেন রেলপথ মন্ত্রী।

মন্ত্রী বলেন, সম্প্রতি রেলের অনেক ঘটনা ঘটেছে। টিকিট কালোবাজারি, রেলের ডিপু থেকে যন্ত্রাংশ চুরি এবং সন্ত্রাসী কর্তৃক অগ্নিকাণ্ডের ঘটনা ঘটছে। এসব ঘটনা আর যাতে না ঘটে এজন্য সকলকে সজাগ থাকার জন্য তিনি অনুরোধ করেন। তিনি বলেন, একটি চক্র টিকেট কালোবাজারি সাথে জড়িত, তাদের কোনো প্রকার ছাড় দেওয়া হবে না, তাদের চিহ্নিত করে আইনের আওতায় এনে বিচারের সম্মুখীন করতে হবে। এখন কক্সবাজারেও টিকিট কালোবাজারি চক্রে সক্রিয়, তাদেরকে ধরতে হবে এবং এগুলো বন্ধ করতে হবে। সহজ ডট কম এর কর্মকর্তা, রেলের কর্মকর্তা-কর্মচারী, নিরাপত্তা কর্মীসহ যারা টিকিটের সাথে সম্পৃক্ত সকলকে সতর্ক হওয়ার নির্দেশ দেন মন্ত্রী।

মন্ত্রী বলেন, কোরিয়া থেকে আমদানি করা মালামাল রেলের ডিপু সৈয়দপুর রেলওয়ে কারখানা থেকে বিভিন্ন সময়ে চুরি হচ্ছে। এই চুরির সাথে যারা সম্পৃক্ত রয়েছেন তাদের এখান থেকে সতর্ক হওয়ার নির্দেশ দেন; তা না হলে তাদের প্রতিহত করার সকল ব্যবস্থা গ্রহণ করা হবে।

জিল্লুল হাকিম বলেন, ট্রেনে সন্ত্রাসী কর্তৃক আগুনের লাগানোর বিষয় প্রধানমন্ত্রীর বেশি গুরুত্ব দিয়েছেন। যারা একের পর এক ট্রেনে আগুন দিয়ে সন্ত্রাসী কার্যক্রমের মাধ্যমে মানুষ পুড়িয়ে মারছেন তাদেরকে প্রতিরোধ করা হবে। তাদের প্রতিরোধ করতে না পারলে রেলের ওপর মানুষের আস্থা থাকবে না।

মন্ত্রী টিকিট কালোবাজারি এবং রেলের সার্বিক নিরাপত্তা ও চুরি বন্ধে আরএনবি, পুলিশ, আনসার, ডিজিএফআই, এনএসআইসহ সকল সংস্থাকে সজাগ থাকার নির্দেশ দেন ।

#

সিরাজ/পাশা/সায়েম/রফিকুল/জয়নুল/২০২৪/২০১৫ ঘণ্টা

তথ্যবিবরণী নম্বর : ২৬৬৭

পররাষ্ট্রমন্ত্রীর সাথে রাশিয়ার রাষ্ট্রদূতের সাক্ষাৎ

**বিদ্যমান সম্পর্ক বিস্তৃতি এবং আরো বিনিয়োগের প্রত্যাশা পররাষ্ট্রমন্ত্রীর**

ঢাকা, ১৭ মাঘ (৩১ জানুয়ারি) :

রাশিয়া ও বাংলাদেশের বিদ্যমান সম্পর্ক আরো শক্তিশালী ও বিস্তৃত করার বিষয়ে রাশিয়ার রাষ্ট্রদূত আলেকজান্ডার ম্যানতিতস্কির (Aleksandr Mantytsky) সাথে আলোচনা হয়েছে বলে জানিয়েছেন পররাষ্ট্রমন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্মুদ। বাংলাদশে রাশিয়ার বিনিয়োগ আগামী দিনে আরো বৃদ্ধি পাবে বলে পররাষ্ট্র মন্ত্রী আশা প্রকাশ করেন।

আজ পররাষ্ট্র মন্ত্রণালয়ে রাশিয়ার রাষ্ট্রদূতের সাথে সাক্ষাৎ শেষে সাংবাদিকদের সাথে মতবিনিময়কালে ড. হাছান মাহ্মুদ একথা বলেন।

রাশিয়ার সাথে বাংলাদেশের অত্যন্ত চমৎকার ও বহুমাত্রিক সম্পর্ক রয়েছে উল্লেখ করে মন্ত্রী বলেন, রাশিয়ার অর্থায়নে ও টেকনোলজিক্যাল সাপোর্টে আমরা ‘রূপপুর পারমাণবিক বিদ্যুৎ কেন্দ্র নির্মাণ করেছি। খুব সহসা এটি উৎপাদনে যাচ্ছে। আমরা নিউক্লিয়ার নেশন হিসেবে আত্মপ্রকাশ করতে সক্ষম হয়েছি তাদের সহায়তায়।’ এ সময় পররাষ্ট্র মন্ত্রী, মুক্তিযুদ্ধে ও যুদ্ধপরবর্তী বাংলাদেশে পুর্নগঠনে রাশিয়ার ব্যাপক অবদানের কথা তুলে ধরেন।

মন্ত্রী বলেন, বাংলাদেশ থেকে রাশিয়া রেডিমেড গার্মেন্টস, পাটসহ নানান পণ্য আমদানি করে। বাংলাদেশও রাশিয়া থেকে গম, সারসহ বিভিন্ন পণ্য আমদানি করে। দু’দেশের ‘বাণিজ্য ঝুড়ি’ আরো সম্প্রসারিত করার বিষয়ে রাশিয়ার রাষ্ট্রদূতের সাথে বিস্তারিত আলোচনা হয়েছে। দু’দেশের মধ্যে তথ্যপ্রযুক্তি সংক্রান্ত একটি এমওইউ সহসা স্বাক্ষরের বিষয়েও আলোচনা হয়েছে বলে ড. হাছান সাংবাদিকদের জানান।

এ সময় সাংবাদিকদের এক প্রশ্নের জবাবে পররাষ্ট্রমন্ত্রী বলেন, নিজস্ব মুদ্রায় বাণিজ্যের বিষয়ে অনেক দেশের সাথে আলোচনা চলমান রয়েছে। ভারতের সাথে আমরা কিছুটা শুরু করেছি। রুবলে বিনিময়ের ব্যাপারে রাশিয়ার রাষ্ট্রদূত আমার সাথে আলোচনা করেছেন। এটি যদি আমরা করতে পারি বিভিন্ন দেশের সাথে তাহলে নির্দিষ্ট কোনো মুদ্রার ওপর আমাদের নির্ভরতা কমবে। এটি আমাদের অর্থনীতির জন্য অবশ্যই সহায়ক হবে।

শীর্ষ সন্ত্রাসী, দুর্ধর্ষ ও জঙ্গি ছাড়া অন্যদের ক্ষেত্রে ডান্ডাবেড়ি পরানো যাবে না এসংক্রান্ত আদালতের এক নির্দেশনা প্রসঙ্গে সাংবাদিকদের এক প্রশ্নের জবাবে পররাষ্ট্র মন্ত্রী হাইকোর্টের এই রায়কে স্বাগত ও অভিনন্দন জানান। তিনি বলেন, এই রায় দেওয়াতে যথেচ্ছভাবে বিভিন্ন জনকে ডান্ডাবেড়ি পরানো হয় সেটি বন্ধ হবে।

#

আকরাম/পাশা/সায়েম/শফি/রফিকুল/জয়নুল/২০২৪/১৯৩০ ঘণ্টা

তথ্যবিবরণী নম্বর : ২৬৬৬

**প্রয়োজনে শুল্ক কমিয়ে চাল আমদানি করবে সরকার**

**-খাদ্যমন্ত্রী**

কুষ্টিয়া, ১৭ মাঘ (৩১ জানুয়ারি) :

খাদ্যমন্ত্রী সাধন চন্দ্র মজুমদার বলেছেন, প্রয়োজনে শুল্ক কমিয়ে চাল আমদানি করবে সরকার। তিনি বলেন, চালের বাজার নয় মাস স্থির ছিল। করোনা অতিমারিতেও চালের দাম বাড়েনি। এখন বাড়ছে কেন মিল মালিকদের কাছে এমন প্রশ্ন রাখেন তিনি।

আজ কুষ্টিয়ায় জেলা প্রশাসকের সম্মেলন কক্ষে চালের বাজার নিয়ন্ত্রণে করণীয় শীর্ষক মতবিনিময় সভায় প্রধান অতিথির বক্তব্যে মন্ত্রী এসব কথা বলেন।

সাধন চন্দ্র মজুমদার বলেন, ধান চালের মার্কেট কন্ট্রোল করে হাতে গোনা কয়েক জেলার ব্যবসায়ীরা। আমরা তাদের চিহ্নিত করে ব্যবস্থা নিচ্ছি। মিল মালিকদের উদ্দেশ্য করে তিনি বলেন, বিবেক জাগ্রত করুন। বেপরোয়া না হয়ে মানব সেবার ব্রত নিয়ে কাজ করুন। তিনি বলেন, বেশি দামে ধান বিক্রি হলেও কৃষকের লাভ হচ্ছে না। সুবিধা নিচ্ছে মজুতদাররা। তাদের বিরুদ্ধে ব্যবস্থা নেওয়া হচ্ছে বলেও উল্লেখ করেন তিনি।

মন্ত্রী বলেন, চালের বস্তায় মিলগেটে চালের দাম কত তা লিখতে হবে। সাথে থাকতে হবে উৎপাদনের তারিখও। নতুন আইন করা হয়েছে। দ্রুত কার্যকর হবে। এ আইন কার্যকর হলে মিনিকেট নামের কোনো ধান চাল থাকবে না।

কুষ্টিয়ার জেলা প্রশাসক মোঃ এহতেশাম রেজার সভাপতিত্বে মতবিনিময় সভায় খাদ্য মন্ত্রণালয়ের সচিব মোঃ ইসমাইল হোসেন ও খাদ্য অধিদপ্তরের মহাপরিচালক মোঃ সাখাওয়াত হোসেন বিশেষ অতিথির বক্তৃতা করেন।

এ সময় খাদ্য মন্ত্রণালয়ের সচিব মোঃ ইসমাইল হোসেন, খাদ্য অধিদপ্তরের মহাপরিচালক মোঃ সাখাওয়াত হোসেন, কুষ্টিয়ার জেলা প্রশাসক মোঃ এহতেশাম রেজা, পুলিশ সুপার এ এইচ এম আব্দুর রকিব ও জেলা খাদ্য নিয়ন্ত্রক মোঃ বাবুল হোসেন উপস্থিত ছিলেন।

#

কামাল/পাশা/সায়েম/রফিকুল/শামীম/২০২৪/১৮৩৫ঘণ্টা

তথ্যবিবরণী নম্বর : ২৬৬৫

**গণমাধ্যমে আরো পেশাদারিত্ব ও স্বচ্ছতা আনা প্রয়োজন**

**- তথ্য ও সম্প্রচার প্রতিমন্ত্রী**

ঢাকা, ১৭ মাঘ (৩১ জানুয়ারি) :

তথ্য ও সম্প্রচার প্রতিমন্ত্রী মোহাম্মদ আলী আরাফাত বলেছেন, গণমাধ্যমে আরো পেশাদারিত্ব ও স্বচ্ছতা আনা প্রয়োজন। এ বিষয়গুলো অনতিবিলম্বে নজর দিতে হবে। গণমাধ্যমের অপব্যবহারও কাম্য নয়। এ বিষয়ে মালিক-সাংবাদিক সব পক্ষেরই সহযোগিতা প্রয়োজন।

আজ সচিবালয়ে তথ্য ও সম্প্রচার মন্ত্রণালয়ের সভাকক্ষে বাংলাদেশ ফেডারেল সাংবাদিক ইউনিয়ন (বিএফইউজে)-এর নেতৃবৃন্দের সাথে মতবিনিময়কালে প্রতিমন্ত্রী এসব কথা বলেন।

প্রতিমন্ত্রী বলেন, গণমাধ্যম যে প্রতিষ্ঠানের মাধ্যমে পরিচালিত হয় সেটি যাতে টিকে থাকে, একইসাথে প্রতিষ্ঠানটিতে যারা কাজ করে তারাও যাতে টিকে থাকে সে উদ্যোগ নেওয়া হবে। তাহলে এক ধরনের ভারসাম্য থাকবে। প্রতিষ্ঠানের কর্মকর্তা-কর্মচারীরা যাতে ভালো জীবন যাপন করতে পারে সেটাও জরুরি। বাস্তবতার মধ্যে থেকে এ বিষয়টি নিশ্চিত করতে হবে। তিনি বলেন, মন্ত্রণালয়ের অধীনে যেসব কাজ হয় সেখানে পেশাদারিত্ব ও স্বচ্ছতা আনা হবে। মন্ত্রণালয়ের আওতাধীন অধিদপ্তরগুলো থেকে যেনো কার্যকর ফলাফল পাওয়া যায় সে চেষ্টা থাকবে।

দেশের বিরুদ্ধে যেসব চক্রান্ত-ষড়যন্ত্র আছে সেগুলো নিয়ে কাজ করার প্রত্যয় ব্যক্ত করেন প্রতিমন্ত্রী। পাশাপাশি বাংলাদেশের বিপক্ষে যেসব অপপ্রচার আছে তা মোকাবিলা করে বহির্বিশ্বে বাংলাদেশের ভাবমূর্তি উজ্জ্বল করার কৌশলগত পদক্ষেপও নেওয়া হবে বলে জানান তিনি।

বাংলাদেশ ফেডারেল সাংবাদিক ইউনিয়ন (বিএফইউজে)-এর সভাপতি ওমর ফারুক, মহাসচিব দীপ আজাদ, বিএফইজের সাবেক সভাপতি মনজুরুল আহসান বুলবুল, ঢাকা সাংবাদিক ইউনিয়নের সভাপতি সোহেল হায়দার চৌধুরী ও সাধারণ সম্পাদক আখতার হোসেন, বিএফইউজে-এর সহসভাপতি মধুসূদন মন্ডল, যুগ্ম মহাসচিব শেখ মামুনুর রশীদ, দপ্তর সম্পাদক সেবীকা রানী, নির্বাহী পরিষদ সদস্য নূরে জান্নাত আখতার সীমা এ সময় উপস্থিত ছিলেন।

#

ইফতেখার/পাশা/সায়েম/শফি/রফিকুল/শামীম/২০২৪/১৭৫৫ঘণ্টা

তথ্যবিবরণী নম্বর : ২৬৬৪

**শিল্পমন্ত্রীর সাথে মঙ্গোলিয়ার অনাবাসিক রাষ্ট্রদূতের সাক্ষাৎ**

ঢাকা, ১৭ মাঘ (৩১ জানুয়ারি) :

বাংলাদেশ থেকে কৃষিখাতে দক্ষ শ্রমিক নেয়ার বিষয়ে আগ্রহ প্রকাশ করেছেন বাংলাদেশে নিযুক্ত মঙ্গোলিয়ার অনাবাসিক রাষ্ট্রদূত Ganbold Dambajav। তিনি বলেন, বাংলাদেশের সাথে মঙ্গোলিয়ার ব্যবসা-বাণিজ্য নেই বললেই চলে। আমরা বিভিন্ন ক্ষেত্রে ব্যবসা-বাণিজ্য শুরু করতে পারি। আমাদের জনসংখ্যা মাত্র ৩৫ লাখ হলেও আমাদের প্রায় ৭.৫ কোটি প্রাণিসম্পদ রয়েছে। তারমধ্যে ঘোড়া, উট, গরু, ভেড়া, ছাগল প্রধান। এগুলোর পশম দ্বারা উন্নতমানের কার্পেট ও কম্বল তৈরি হয়। বিশেষত মঙ্গোলিয়ার কাশ্মিয়ার শাল পরিবেশবান্ধব ও পৃথিবী বিখ্যাত। বাংলাদেশ এগুলো আমদানি করতে পারে। এছাড়া, আমরা উন্নতমানের চিজ তৈরি করি। আমাদের গবাদিপশুর খাদ্য ঘাস হওয়ায় এর মাংসও অনেক সুস্বাদু।

রাষ্ট্রদূত Ganbold Dambajav আজ শিল্পমন্ত্রী নূরুল মজিদ মাহমুদ হুমায়ূনের সাথে সাক্ষাৎকালে এসব কথা বলেন। রাজধানীর মতিঝিলে শিল্পমন্ত্রীর অফিস কক্ষে এ সাক্ষাৎকার অনুষ্ঠিত হয়। শিল্প মন্ত্রণালয়ের সিনিয়র সচিব জাকিয়া সুলতানা এবং বাংলাদেশে মঙ্গোলিয়ার অনারারি কনসাল (Honorary Consul for Bangladesh) নাসরিন ফাতেমা আউয়াল এ সময় উপস্থিত ছিলেন।

বাংলাদেশ থেকে দক্ষ কৃষি কর্মী নেয়ার মঙ্গোলিয়ার অনাবাসিক রাষ্ট্রদূতের আগ্রহকে সাধুবাদ জানিয়ে শিল্পমন্ত্রী বলেন, আমি এক দশক পূর্বে মঙ্গোলিয়া সফর করেছি। সেখানকার চিজ, মিল্ক, মিট অসাধারণ। তবে ভূমির তুলনায় জনসংখ্যা খুবই কম। কাজেই বাংলাদেশি দক্ষ কৃষিকর্মী পাঠানো গেলে তারা যেমন মঙ্গোলিয়ার কৃষিখাতে অবদান রাখবে তেমনি বাংলাদেশও লাভবান হবে।

#

মাহমুদুল/পাশা/সায়েম/শফি/রফিকুল/শামীম/২০২৪/১৭৩০ঘণ্টা

তথ্যবিবরণী নম্বর : ২৬৬৩

**বিদ্যুৎ প্রতিমন্ত্রীর সাথে নেপালের রাষ্ট্রদূতের সাক্ষাৎ**

ঢাকা, ১৭ মাঘ (৩১ জানুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে আজ সচিবালয়ে বাংলাদেশে নিযুক্ত নেপালের রাষ্ট্রদূত ঘনশ্যাম ভান্ডারি (Ghanshyam Bhandari) সাক্ষাৎ করেছেন। এ সময় তাঁরা পারস্পরিক স্বার্থসংশ্লিষ্ট বিভিন্ন বিষয় নিয়ে আলোচনা করেন।

বিদ্যুৎ প্রতিমন্ত্রী এ সময় বলেন, নেপাল থেকে ভারত হয়ে ৪০ মেগাওয়াট জলবিদ্যুৎ আমদানির সকল প্রক্রিয়া প্রায় শেষ। আরো ৫০০ মেগাওয়াট জলবিদ্যুৎ আমদানির বিষয়টির অগ্রগতি দৃশ্যমান। মন্ত্রণালয় পর্যায়ে একটি কমিটি করে দেয়া হবে, এ কমিটি নেপালের সাথে বিদ্যুৎ ও জ্বালানি ব্যবসা কীভাবে আরো বাড়ানো যায় তা নিয়ে কাজ করবে।

রাষ্ট্রদূত, পুনরায় প্রতিমন্ত্রী নির্বাচিত হওয়ায় প্রতিমন্ত্রীকে অভিনন্দন জানিয়ে বলেন, বাংলাদেশের সাথে নেপালের জ্বালানি সহযোগিতা উত্তরোত্তর বৃদ্ধি পাচ্ছে। তিনি বিদ্যুৎ, ব্যবসা, সঞ্চালন লাইন ও নেপালে বিনিয়োগের ওপর গুরুত্বারোপ করে বলেন, একসাথে কাজ করলে উভয় দেশ লাভবান হবে। যৌথ বিনিয়োগের জন্য জয়েন্ট ভেঞ্চার চুক্তি করা যেতে পারে বলেও তিনি উল্লেখ করেন।

#

আসলাম/পাশা/সায়েম/শফি/রফিকুল/জয়নুল/২০২৪/১৮৪৫ ঘণ্টা

তথ্যবিবরণী নম্বর : ২৬৬২

**বাংলাদেশ ও নেপালের পারস্পরিক সম্পর্ক দিনে দিনে জোরদার হচ্ছে**

**-ধর্মমন্ত্রী**

ঢাকা, ১৭ মাঘ (৩১ জানুয়ারি) :

ধর্মমন্ত্রী মোঃ ফরিদুল হক খান বলেছেন, বাংলাদেশ ও নেপালের সম্পর্ক অত্যন্ত ঘনিষ্ঠ, প্রতিবেশিসুলভ ও বন্ধুত্বপূর্ণ। বাংলাদেশ ও নেপালের পারস্পরিক এই সম্পর্ক দিনে দিনে জোরদার হচ্ছে।

আজ ধর্মমন্ত্রী তাঁর অফিস কক্ষে নেপালের রাষ্ট্রদূত ঘনশ্যাম ভান্ডারির সাথে সাক্ষাৎকালে এসব কথা বলেন।

মন্ত্রী বলেন, নেপালের সাথে আমাদের ৫২ বছরের কূটনৈতিক সম্পর্ক। ভাষা, সংস্কৃতি ও ধর্মীয় বিষয়ে দু’দেশের মধ্যে অনেক মিল রয়েছে। মহান মুক্তিযুদ্ধে নেপালের রাজনৈতিক নেতৃত্ব ও জনগণ আমাদেরকে সমর্থন যুগিয়েছিল। এছাড়া, স্বাধীনতার পরপরই যে সকল দেশ বাংলাদেশকে স্বীকৃতি দিয়েছিল তাদের মধ্যে নেপাল অন্যতম।

নেপালের লুম্বিনীতে বাংলাদেশ প্যাগোডা ও বুড্ডিস্ট সাংস্কৃতিক কেন্দ্র নির্মাণের সিদ্ধান্ত গ্রহণের জন্য রাষ্ট্রদূত ঘনশ্যাম ভান্ডারি বাংলাদেশ সরকার ও ধর্ম মন্ত্রণালয়কে ধন্যবাদ জানান। তিনি এই প্রকল্পের অগগ্রতি সম্পর্কে খোঁজখবর নেন এবং দ্রূত সময়ের মধ্যে প্রকল্পের কার্যক্রম শুরু করার অনুরোধ জানান।

ফরিদুল হক খান বলেন, করোনা মহামারি ও পরবর্তী বৈশ্বিক প্রেক্ষাপটেও লুম্বিনীতে বাংলাদেশ প্যাগোডা ও বুড্ডিস্ট সাংস্কৃতিক কেন্দ্র নির্মাণ প্রকল্পটি সঠিক পথেই রয়েছে। ইতোমধ্যে এই প্রকল্পের ডিপিপি প্রণীত হয়েছে। প্রধানমন্ত্রীর সম্মতিক্রমে এই প্রকল্পের প্রাক্কলিত ব্যয়সহ আর্কিটেকচারাল ও স্ট্রাকচারাল নকশা নেপালের লুম্বিনী উন্নয়ন ট্রাস্টে প্রেরণ করা হয়েছে। এছাড়া পারস্পরিক চুক্তি অনুসারে এ প্রকল্পের প্রাক্কলিত ব্যয়ের ১৫ শতাংশ বাবদ ৭ কোটি ৬৮ লাখ ৯ হাজার ৮০ টাকা লুম্বিনী ট্রাস্টের ফান্ডে জমা দেওয়া হয়েছে। দ্রুত সময়ের মধ্যেই এটি একনেক সভায় উপস্থাপিত হবে।

সাক্ষাৎকালে দু’দেশের পারস্পরিক স্বার্থসংশ্লিষ্ট বিভিন্ন বিষয় নিয়ে আলোচনা হয়। নেপালের রাষ্ট্রদূত ধর্ম বিষয়ক মন্ত্রণালয়ে মন্ত্রীর দায়িত্ব পাওয়ায় ধর্মমন্ত্রীকে অভিনন্দন জানান। এ সময় ধর্ম সচিব আঃ হামিদ জমাদ্দার, হজ অনুবিভাগের অতিরিক্ত সচিব মতিউল ইসলাম ও প্রশাসন অনুবিভাগের যুগ্মসচিব নায়েব আলী মন্ডল উপস্থিত ছিলেন।

#

সিদ্দীক/পাশা/সায়েম/শফি/রফিকুল/শামীম/২০২৪/১৭১৪ঘণ্টা

তথ্যবিবরণী নম্বর : ২৬৬১

**সন্ত্রাস, জালিয়াতি, দেশবিরোধী অপপ্রচার বিএনপির রাজনীতির তিন প্রধান উপাদান**

**-- পররাষ্ট্রমন্ত্রী**

ঢাকা, ১৭ মাঘ (৩১ জানুয়ারি):

পররাষ্ট্রমন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপির রাজনীতির তিনটি প্রধান উপাদান হচ্ছে সন্ত্রাস-খুন, জালিয়াতি আর দেশবিরোধী অপপ্রচার।’

আজ ‘১৯৯৪ সালে লালবাগ ৭ হত্যাকাণ্ড’ স্মরণে ঢাকা মহানগর দক্ষিণ আওয়ামী লীগ আয়োজিত আলোচনা, মিলাদ ও শীতবস্ত্র বিতরণে প্রধান অতিথির বক্তৃতায় মন্ত্রী এ কথা বলেন। ঢাকা মহানগর দক্ষিণ আওয়ামী লীগের সভাপতি বীর মুক্তিযোদ্ধা আবু আহমেদ মন্নাফীর সভাপতিত্বে ও সাধারণ সম্পাদক হুমায়ুন কবীরের সঞ্চালনায় ঢাকা দক্ষিণ সিটি কর্পোরেশনের মেয়র ব্যারিস্টার ফজলে নূর তাপস সভায় বিশেষ অতিথির বক্তব্য দেন।

ড. হাছান বলেন, ‘আসলে বিএনপি-জামাত খুনী চক্র। তারা হত্যার রাজনীতিটাই করে। আজ যারা বিএনপির বড় বড় নেতা মির্জা ফখরুল সাহেব, রিজভী সাহেব সবাই বিএনপি ক্ষমতার উচ্ছিষ্ট বিলানোর আগে অন্য দল করতো। জিয়াউর রহমান মানুষের লাশের ওপর দাঁড়িয়েই বিএনপি প্রতিষ্ঠা করেছিল। সুতরাং সেই হত্যা-খুন সন্ত্রাসের রাজনীতি থেকে তারা বেরিয়ে আসতে পারেনি।’

জালিয়াতি করতে গিয়ে বিএনপি মার্কিন প্রেসিডেন্টের ভুয়া উপদেষ্টাও বানিয়েছিল উল্লেখ করে পররাষ্ট্রমন্ত্রী বলেন, প্রথমে দেখা গেলো সে ইংরেজি ছাড়া কিছুই বলতে পারে না পরে দেখা গেলো যে ‘গড়গড়িয়ে বাংলা কয়’। আপনাদের মনে আছে যে, কংগ্রেসম্যানদের সই জাল করেছিলো বিএনপি এবং ভারতের মন্ত্রী অমিত শাহ'র সাথে কথা হয়েছে বলে একটা ভুয়া অডিও ছেড়েছিল তারা।

মন্ত্রী বলেন, নির্বাচনে বিএনপি ভরাডুবি নিশ্চিত বুঝেই অংশ নেয়নি এবং নির্বাচনকে প্রশ্নবিদ্ধ করার অনেক চেষ্টা করেছে কিন্তু পারেনি। এই নির্বাচনকে বৈধতা না দেওয়ার জন্য সরকারকে বৈধতা না দেওয়ার জন্য বিদেশিদের কাছে চিঠি লিখেছে। কিন্তু পৃথিবীর সমস্ত রাষ্ট্র নতুন নির্বাচিত সরকারের সাথে কাজ করার অভিপ্রায় ব্যক্ত করেছে। বহু রাষ্ট্রপ্রধান, সরকারপ্রধান বাংলাদেশের প্রধানমন্ত্রী শেখ হাসিনাকে অভিনন্দন বার্তা পাঠিয়েছে আর দ্বাদশ জাতীয় সংসদের প্রথম অধিবেশনে রাষ্ট্রপতির বক্তৃতা শুনতে মার্কিন যুক্তরাষ্ট্র, যুক্তরাজ্য, ইইউ, ফ্রান্স, জার্মানি, চীন, ভারত, রাশিয়ার রাষ্ট্রদূতসহ ৮০ জন ডিপ্লোম্যাট উপস্থিত ছিল।

এ দিন বক্তব্যের শুরুতে মন্ত্রী ১৯৯৪ সালের ৩১ জানুয়ারি শহীদ শাহ আলম, হাফিজ উদ্দীন, দেলওয়ার হোসেন, আনসারউল্লা গাজী, আনোয়ার হোসেন আনু, নজরুল ইসলাম ও মোহাম্মদ ইউনুসের বিদেহী আত্মার মাগফেরাত কামনা করেন।

**টিআইবি'র অভ্যন্তরে দুর্নীতি আছে কি না পরীক্ষা-নিরীক্ষা করা দরকার**

দুর্নীতি সূচকে দেশের অবস্থান প্রসঙ্গে পররাষ্ট্রমন্ত্রী ড. হাছান মাহ্‌মুদ বলেন, ‘দেশে একটি ভালো নির্বাচন হয়েছে এবং সেই নির্বাচনের মাধ্যমে সরকার প্রতিষ্ঠিত হয়েছে। সরকারকে পুরো পৃথিবী অভিনন্দন জানিয়েছে। পৃথিবীর সমস্ত রাষ্ট্র নতুন সরকার প্রধানমন্ত্রী শেখ হাসিনার সাথে কাজ করার অভিপ্রায় ব্যক্ত করেছে। এটাকে খাটো করার জন্য কিছু একটা বলতে হবে সে জন্য ট্রান্সপারেন্সি ইন্টারন্যাশনালের দুর্নীতি সূচকে না কি দুই ধাপ নেমে গেছে বাংলাদেশ। এখন টিআইবির অভ্যন্তরে কোনো দুর্নীতি আছে কি না সেটা পরীক্ষা নিরীক্ষা করা দরকার। এভাবে একপেশে রিপোর্ট দিয়ে সরকারকে খাটো করা যাবে না।’

বাংলাদেশে কিছু প্রতিষ্ঠান আছে তারা অন্যদের ক্রীড়ানক হিসেবে কাজ করে উল্লেখ করে তিনি বলেন, ‘তারা যেখান থেকে ফান্ড পায়, যেভাবে প্রেসক্রিপশন দেয় সেভাবেই কাজ করে। তবে এ ধরনের সংগঠন থাকুক আমরা চাই। আমরা মনে করি সিভিল সোস্যাইটি সংস্থাগুলো সরকারের ভুলত্রুটি তুলে ধরতে পারে, সে জন্য এ ধরণের প্রতিষ্ঠান থাকা ভালো। কিন্তু সেই প্রতিষ্ঠান যখন এক চোখা হয়ে যায়, উদ্দেশ্য প্রণোদিতভাবে বিএনপির রাজনৈতিক নেতাদের মতো কথা বলে, রিজভী আহমেদের কথা আর টিআইবির বক্তব্য যখন মিলে যায় তখন বোঝা যায়, “ডাল মে কুচ কালা হায়”।’

#

আকরাম/পাশা/সায়েম/শফি/রফিকুল/রেজাউল/২০২৪/১৭৪৮ ঘণ্টা

Handout Number : 2660

**Government buildings will be made with**

**environment-friendly technology and materials  
 --- Environment Minister**

Dhaka, 31 January:

Environment, Forest and Climate Change Minister Saber Hossain Chowdhury said, government buildings will be built using environment-friendly technology and materials. The government has taken this decision to control air pollution and stop wastage of valuable agricultural land. The Ministries and Departments concerned with the construction and works of the Government, including the City Corporation and Municipalities, shall follow the targets of the Ministry of Environment, Forest and Climate Change in the construction of offices.

The Environment Minister also said these while laying the foundation`s stone for the construction of a community center adjacent to Goran Sheikh Russel Ground in Khilgaon in the capital today.

Saber Chowdhury told that many basic needs of the people of the area would be fulfilled as a result of the construction of the Goran community Center.  In this center they can conduct various social and cultural activities.  Besides, the center will also act as a meeting place for the people of the area.

Dhaka South City Corporation Mayor Barrister Sheikh Fazle Noor Tapas said, this community center will be environment friendly, fire and earthquake resistant.  It will have modern facilities including parking, underground water reservoir, water pump, fire fighting room, councilor room, health care centre, toilet, gymnasium, washroom, banquet hall, lift etc.

In the opening ceremony, the Chief Executive Officer of Dhaka South City Corporation Md. Mizanur Rahman, Dhaka South City Corporation No. 2 Ward Councilor Anisur Rahman, Ward 2, 3 and 4 Reserved Women Councilor Farzana Yasmin Biplobi along with the leaders of local Awami League and organizations were present.

Later, Environment Minister and Mayor of Dhaka South City Corporation planted two saplings.

#

Dipankar/Sayeam/Shafi/Rafiqul/Joynul/2024/1800 hour

তথ্যবিবরণী নম্বর : ২৬৫৯

**কুষ্টিয়ার খাজানগরে খাদ্যমন্ত্রীর আকস্মিক পরিদর্শন**

**২টি গুদাম সিলগালা**

কুষ্টিয়া, ১৭ মাঘ (৩১ জানুয়ারি) :

আজ খাদ্যমন্ত্রী সাধন চন্দ্র মজুমদার দেশের বৃহত্তম চালের মোকাম খাজানগরে বিভিন্ন অটোরাইস মিল পরিদর্শন করেন।

এ সময় মন্ত্রী দেশ এগ্রো অটোরাইস মিল, সুবর্ণা অটোরাইস মিল, আল্লাহর দান অটোরাইস মিল, স্বর্ণা অটোরাইস মিল ও রশিদ অটোরাইস মিল আকস্মিক পরিদর্শন করেন।

এ সময় অবৈধভাবে গম ও আটা মজুত করায় মেসার্স সুবর্ণা অটো ফ্লাওয়ার মিলের গোডাউন সিলগালা করে জেলা প্রশাসন। এছাড়া অবৈধ ধান মজুতের চিত্র পেয়ে একটি মিলের ধানের গোডাউন সিলগালা করা হয়।

এ সময় খাদ্যমন্ত্রী বলেন, অবৈধ মজুতসহ কেউ কোনো অনিয়ম-দুর্নীতি করছে কি না তা খতিয়ে দেখা হচ্ছে। বাজার স্থিতিশীল করতে সারা দেশেই অভিযান চলছে।

এ সময় খাদ্য মন্ত্রণালয়ের সচিব মোঃ ইসমাইল হোসেন, খাদ্য অধিদপ্তরের মহাপরিচালক মোঃ সাখাওয়াত হোসেন, কুষ্টিয়ার জেলা প্রশাসক মোঃ এহতেশাম রেজা, পুলিশ সুপার এ এইচ এম আব্দুর রকিব ও জেলা খাদ্য নিয়ন্ত্রক মোঃ বাবুল হোসেন উপস্থিত ছিলেন।

#

কামাল/পাশা/সায়েম/শফি/রফিকুল/শামীম/২০২৪/১৬৫০ঘণ্টা

তথ্যবিবরণী নম্বর : ২৬৫৮

**প্রধানমন্ত্রী শেখ হাসিনার স্মার্ট বাংলাদেশের ভবিষ্যৎ দেশের তরুণ উদ্যোক্তারা**

**--- প্রতিমন্ত্রী পলক**

ফেনী, ১৭ মাঘ (৩১ জানুয়ারি) :

ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক বলেছেন, প্রধানমন্ত্রী শেখ হাসিনার স্মার্ট বাংলাদেশের ভবিষ্যৎ তরুণ উদ্যোক্তারা। তিনি বলেন, দেশের উদীয়মান তরুণ উদ্যোক্তাদের ওপর নির্ভর করছে ২০৪১ সালের স্মার্ট বাংলাদেশ কেমন হবে।

প্রতিমন্ত্রী আজ ফেনীর পিটিআই মাঠ প্রাঙ্গণে তথ্য ও যোগাযোগ প্রযুক্তি বিভাগের ‘হার পাওয়ার’ প্রকল্পের আওতায় ফেনী, লক্ষীপুর ও চাঁদপুর জেলার ৭৪৫ জন নারী প্রশিক্ষণার্থীকে প্রধানমন্ত্রী শেখ হাসিনার উপহার ল্যাপটপ বিতরণ অনুষ্ঠানে প্রধান অতিথির বক্তৃতায় এসব কথা বলেন।

দেশে আইটি নির্ভর কর্মসংস্থানের সুযোগ সৃষ্টি করে দিয়েছেন প্রধানমন্ত্রী শেখ হাসিনা উল্লেখ করে প্রতিমন্ত্রী বলেন, আজ থেকে ১৫ বছর আগে এই সুযোগ কিন্তু ছিল না। তিনি বলেন বর্তমানে দেশে প্রায় ৭ লাখ আইটি ফ্রিল্যান্সার, প্রায় ৩ লক্ষাধিক সফটওয়্যার ডেভেলপার, বিভিন্ন প্রতিষ্ঠানে কর্মরত প্রায় ১ লাখ হার্ডওয়্যার প্রকৌশলী, ই-কমার্সে ৩ লক্ষাধিক তরুণ-তরুণীসহ প্রায় ২০ লাখ তরুণ-তরুণীর আইটি সেক্টরে কর্মসংস্থান হয়েছে এবং ১ দশমিক ৯ বিলিয়ন ডলার রপ্তানি আয় হচ্ছে।

প্রতিমন্ত্রী পলক বলেন, প্রধানমন্ত্রী শেখ হাসিনা ২০৪১ সাল নাগাদ স্মার্ট বাংলাদেশ বিনির্মাণের ঘোষণা দিয়েছেন। তিনি বলেন অসাম্প্রদায়িক, প্রগতিশীল, উদ্ভাবনী এবং সমস্যা সমাধানকারী মানসিকতা সম্পন্ন স্মার্ট সিটিজেন, ক্যাশলেস ইন্টারঅপারেবল এবং সাসটেইনেবল স্মার্ট ইকোনমি, পেপারলেস অটোমেটেড স্মার্ট গভর্নমেন্ট এবং বৈষম্যমুক্ত অন্তর্ভুক্তিমূলক স্মার্ট সমাজ ব্যবস্থা এ ৪টি পিলার ঠিক করে দিয়েছেন প্রধানমন্ত্রীর আইসিটি বিষয়ক উপদেষ্টা সজীব ওয়াজেদ।

স্মার্ট কর্মসংস্থানের হাব হিসেবে গড়ে তোলার লক্ষ্যে প্রতিমন্ত্রী ফেনীর প্রত্যেকটি সংসদীয় আসনে শেখ রাসেল ডিজিটাল ল্যাবসমূহে ফ্রিল্যান্সিং প্রশিক্ষণ এবং ১০০টি শেখ রাসেল ডিজিটাল ল্যাব স্থাপনের ঘোষণা দেন। পাশাপাশি তিনি ফেনীর প্রতিটি প্রাইমারি স্কুল, হাই স্কুল, কলেজ, মাদ্রাসা, কমিটি হেলথ ক্লিনিক, ভূমি অফিস, সরকারি দপ্তরসহ সকল প্রতিষ্ঠানকে হাইস্পিড ফিক্সড ব্রডব্যান্ড কানেক্টিভিটি আওতায় আনা হবে বলেও জানান। প্রতিমন্ত্রী নারী প্রশিক্ষনার্থীদেরকে ১০ জন উদ্যোক্তা তৈরির আহ্বান জানান।

ফেনীর জেলা প্রশাসক মুছাম্মৎ শাহীনা আক্তারের সভাপতিত্বে অনুষ্ঠানে অন্যান্যের মধ্যে বক্তব্য রাখেন ফেনী-১ আসনের সংসদ সদস্য আলাউদ্দিন আহম্মদ চৌধুরী নাসিম, ফেনী-২ সাংসদ নিজাম উদ্দিন হাজারী, আইসিটি অধিদপ্তরের মহাপরিচালক মোস্তফা কামাল, ‘হার পাওয়ার’ প্রকল্প পরিচালক রায়হানা ইসলাম ও ই-ক্যাব সভাপতি শমী কায়সার।

পরে প্রতিমন্ত্রী পরশুরাম উপজেলায় শেখ কামাল আইটি ট্রেনিং ও ইনকিউবেশন সেন্টানের জায়গা এবং চাঁদগাঁও শেখ কামাল আইটি ট্রেনিং ও ইনকিউবেশন সেন্টান স্থাপনের চলমান কাজের অগ্রগতি পরিদর্শন করেন।

#

বিপ্লব/পাশা/সায়েম/শফি/রফিকুল/জয়নুল/২০২৪/১৮০০ ঘণ্টা

তথ্যবিবরণী নম্বর : ২৬৫৭

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৭ মাঘ (৩১ জানুয়ারি) :

স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত

২৪ ঘণ্টায় দেশে ৪২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৭ দশমকি শূন্য ৫ শতাংশ। এ সময় ৫৯৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮২ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৪ হাজার ৪২৪ জন।

#

দাউদ/পাশা/শফি/রফিকুল/জয়নুল/২০২৪/১৭০০ ঘণ্টা

তথ্যবিবরণী নম্বর : ২৬৫৬

**প্রবাসী কল্যাণ প্রতিমন্ত্রীর সঙ্গে সংযুক্ত আরব আমিরাত এবং**

**নর্থ মেসিডোনিয়ার রাষ্ট্রদূতের সাক্ষাৎ**

ঢাকা, মাঘ ১৭ (৩১ জানুয়ারি):

প্রবাসী কল্যাণ ও বৈদেশিক কর্মসংস্থান প্রতিমন্ত্রী শফিকুর রহমান চৌধুরীর সঙ্গে সংযুক্ত আরব আমিরাতের রাষ্ট্রদূত Abdulla Ali Khaseif AlHmoudi এর এক বৈঠক অনুষ্ঠিত হয়েছে।

প্রবাসী কল্যাণ ভবনে অনুষ্ঠিত এ বৈঠকে দু’দেশের ভ্রাতৃত্বপূর্ণ দ্বিপাক্ষিক সম্পর্ক, ব্যবসা-বাণিজ্য ও শ্রমবাজারসহ অন্যান্য সংশ্লিষ্ট বিষয় নিয়ে আলোচনা হয়। বৈঠকের শুরুতে সংযুক্ত আরব আমিরাতের রাষ্ট্রদূত নবনিযুক্ত প্রবাসী কল্যাণ ও বৈদেশিক কর্মসংস্থান প্রতিমন্ত্রী শফিকুর রহমান চৌধুরীকে অভিনন্দন জানান।

বৈঠকে প্রবাসী কল্যাণ প্রতিমন্ত্রী আন্তর্জাতিক শ্রমবাজারের চাহিদা অনুযায়ী দক্ষ মানবসম্পদ তৈরিতে বাংলাদেশের অবস্থান তুলে ধরেন। এ সময় সংযুক্ত আরব আমিরাতের রাষ্ট্রদূতও বাংলাদেশের কর্মীদের দক্ষতার প্রশংসা করেন।

বৈঠকে মন্ত্রণালয়ের অতিরিক্ত সচিব মোঃ খায়রুল আলম, উপসচিব ইমরান আহমেদসহ মন্ত্রণালয়ের অন্যান্য কর্মকর্তা এবং ঢাকাস্থ সংযুক্ত আরব আমিরাত দূতাবাসের কর্মকর্তারা উপস্থিত ছিলেন।

এর আগে প্রবাসী কল্যাণ প্রতিমন্ত্রী শফিকুর রহমান চৌধুরীর সঙ্গে নর্থ মেসিডোনিয়ার রাষ্ট্রদূত Slobodan Uzunov সাক্ষাৎ করেন। সাক্ষাতে নর্থ মেসিডোনিয়ার রাষ্ট্রদূত সেদেশের সম্ভাবনাময় শ্রমবাজারে বাংলাদেশের কর্মী নেয়ার আগ্রহ প্রকাশ করেন এবং এ বিষয়ে একটি সমঝোতা স্মারক স্বাক্ষরের বিষয়ে আলোকপাত করেন।

#

রাশেদুজ্জামান/কামরুজ্জামান/ফয়সল/ফাতেমা/রবি/রাসেল/মানসুরা/২০২৪/১৫০০ ঘণ্টা

তথ্যবিবরণী নম্বর : ২৬৫৫

**স্বরাষ্ট্র মন্ত্রীর সঙ্গে ক্র্যাব নেতৃবৃন্দের সাক্ষাৎ**

ঢাকা, ১৭ মাঘ (৩১ জানুয়ারি):

বাংলাদেশ ক্রাইম রিপোর্টার্স অ্যাসোসিয়েশন (ক্র্যাব) কার্যনির্বাহী কমিটি -২০২৪ এর নবনির্বাচিত সদস্যবৃন্দ আজ স্বরাষ্ট্রমন্ত্রী আসাদুজ্জামান খান এর সঙ্গে সচিবালয়ে তাঁর দপ্তরে সাক্ষাৎ করেন।

সাক্ষাৎকালে ক্র্যাব নেতৃবৃন্দের উদ্দেশ্যে মন্ত্রী বলেন, ‘বাংলাদেশকে নিরাপদ বাসভূমি করতে আমরা যে প্রচেষ্টা চালিয়ে যাচ্ছি এবং সফলতা অর্জন করেছি সাংবাদিকরাও তার অনন্য অংশীদার। তিনি বলেন, বাংলাদেশের পাঁচবারের প্রধানমন্ত্রী শেখ হাসিনার সরকার জনগণের সরকার। জনগণের জানমালের নিরাপত্তায় অতন্দ্র প্রহরী হিসেবে কাজ করে আইনশৃঙ্খলা বাহিনী। একইসঙ্গে সাংবাদিকরাও তাদের দায়িত্বপালন করে যাচ্ছে, বিশেষ করে ক্রাইম রিপোর্টাররা আইনশৃঙ্খলা বাহিনীর সঙ্গে সহযোগী হিসেবে কাজ করে যাচ্ছে। তিনি আরো বলেন, সাংবাদিকগণ বস্তুনিষ্ঠ সংবাদ পরিবেশন করে অনেক ক্লু-লেস  অপরাধের অনুসন্ধানী প্রতিবেদন পেশ করে অপরাধ দমন  ও নিয়ন্ত্রণে ভূমিকা রাখছে। অপরাধ দমনে সাংবাদিকরা উল্লেখযোগ্য অবদান রেখে চলেছে উল্লেখ করে মন্ত্রী ভবিষ্যতেও তা চলমান থাকবে বলে আশাবাদ ব্যক্ত করেন।

সাক্ষাতে ক্র্যাবের সভাপতি কামরুজ্জামান খান বাংলাদেশের আইনশৃঙ্খলা ও বাজারশৃঙ্খলা নিয়ন্ত্রণে সাংবাদিকদের ভূমিকার বিষয়ে বক্তব্য রাখেন। সাধারণ সম্পাদক সিরাজুল ইসলাম ক্র্যাবের রেজিস্ট্রেশন পাওয়ার বিষয়ে মন্ত্রীর সর্বাত্মক সহযোগিতা কামনা করেন। এসময় ক্র্যাবের নবনির্বাচিত নেতৃবৃন্দ উপস্থিত ছিলেন ।

#

শরীফ/কামরুজ্জামান/ফয়সল/ফাতেমা/রবি/রাসেল/মানসুরা/২০২৪/১৫০০ ঘণ্টা

তথ্যবিবরণী নম্বর : ২৬৫৪

**সাবেক সংসদ সদস্য অ্যাডভোকেট আবুল হাশেম খানের মৃত্যুতে স্থানীয় সরকার মন্ত্রীর শোক**

ঢাকা, ১৭ মাঘ (৩১ জানুয়ারি) :

কুমিল্লা-৫ আসনের সাবেক সংসদ সদস্য অ্যাডভোকেট আবুল হাশেম খানের মৃত্যুতে গভীর শোক ও দুঃখ প্রকাশ করেছেন স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম।

মন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান। শোকবার্তায় মোঃ তাজুল ইসলাম বলেন, আবুল হাশেম খানের মৃত্যুতে জাতি একজন দক্ষ রাজনীতিবিদ এবং কুমিল্লা জেলা বঙ্গবন্ধুর একজন একনিষ্ঠ সৈনিককে হারালো।

উল্লেখ্য, আবুল হাশেম খান (৬৮) আজ আনুমানিক ভোর ৫টা ১০ মিনিটে রাজধানীর একটি হাসপাতালে শেষ নিঃশ্বাস ত্যাগ করেন।

#

হেমায়েত/কামরুজ্জামান/ফয়সল/রাসেল/আসমা/২০২৪/১৫৩০ ঘন্টাতথ্যবিবরণী নম্বর : ২৬৫৩

**খুলনায় জাতীয় দক্ষতা উন্নয়ন নীতি বিষয়ক কর্মশালা অনুষ্ঠিত**

খুলনা, মাঘ ১৭ (৩১ জানুয়ারি):

জাতীয় দক্ষতা উন্নয়ন নীতি-২০২২ বিষয়ে এক অবহিতকরণ কর্মশালা আজ সকালে খুলনা জেলা প্রশাসকের সম্মেলনকক্ষে অনুষ্ঠিত হয়। জেলা প্রশাসনের সহযোগিতায় প্রধানমন্ত্রীর কার্যালয়ের জাতীয় দক্ষতা উন্নয়ন কর্তৃপক্ষ (এনএসডিএ) এই কর্মশালার আয়োজন করে। জেলা প্রশাসক খন্দকার ইয়াসির আরেফীনের সভাপতিত্বে কর্মশালায় মুখ্য আলোচক ছিলেন এনএসডিএ’র সদস্য (প্রশাসন ও অর্থ) মোঃ জোহর আলী।

মুখ্য আলোচক তাঁর বক্তৃতায় বলেন, চতুর্থ শিল্পবিপ্লবের যুগে প্রচলিত পেশার অনেকগুলোই গুরুত্ব হারিয়ে ফেলবে। আবার নতুন নতুন অনেক কর্মসংস্থানের সুযোগ সৃষ্টি হবে। তরুণ জনগোষ্ঠীকে পরিবর্তিত পরিস্থিতিতে নতুন সময়ের জন্য দক্ষ করে গড়ে তোলাই এখন বড় চ্যালেঞ্জ। দক্ষতা প্রশিক্ষণ নিয়ে বিদেশে গেলে অদক্ষ মানুষের চেয়ে কয়েকগুণ বেশি বেতন পাওয়ার সুযোগ থাকে।

সংশ্লিষ্ট জেলার উর্ধ্বতন সরকারি কর্মকর্তাসহ বিভিন্ন কারিগরি প্রশিক্ষণ প্রতিষ্ঠানের প্রধান, ব্যবসায়ী সংগঠনের প্রতিনিধি ও এনজিও প্রতিনিধিরা অংশ গ্রহণ করেন।

#

আতিক/কামরুজ্জামান/ফয়সল/ফাতেমা/রবি/রাসেল/আসমা/২০২৪/১৫০০ ঘণ্টা

তথ্যবিবরণী নম্বর : ২৬৫২

**পরিবেশবান্ধব প্রযুক্তি ও উপাদানে নির্মিত হবে সরকারি স্থাপনা  
 - পরিবেশমন্ত্রী**

ঢাকা, ১৭ মাঘ (৩১ জানুয়ারি) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, পরিবেশবান্ধব প্রযুক্তি ও উপাদান ব্যবহার করে সরকারি স্থাপনা নির্মিত হবে। বায়ুদূষণ নিয়ন্ত্রণ ও কৃষিজমির মূল্যবান মাটির অপচয় বন্ধ করতে সরকার এ সিদ্ধান্ত গ্রহণ করেছে। সিটি কর্পোরেশন ও পৌরসভাসহ সরকারের নির্মাণ ও পূর্ত কাজের সাথে সংশ্লিষ্ট মন্ত্রণালয়, দপ্তরসমূহের নির্মাণের ক্ষেত্রে পরিবেশ বন ও জলবায়ু পরিবর্তন মন্ত্রণালয়ের লক্ষ্যমাত্রা অনুসরণ করে কাজ করবে।

আজ রাজধানীর খিলগাঁও-এর গোড়ান শেখ রাসেল মাঠ সংলগ্ন সামাজিক অনুষ্ঠান কেন্দ্র নির্মাণের ভিত্তিপ্রস্তর স্থাপনকালে মন্ত্রী এসব কথা বলেন।

মন্ত্রী বলেন, গোড়ান সামাজিক অনুষ্ঠান কেন্দ্র নির্মাণের ফলে এলাকার মানুষের অনেক মৌলিক চাহিদা পূরণ হবে। এই কেন্দ্রটিতে তারা বিভিন্ন ধরনের সামাজিক ও সাংস্কৃতিক কার্যক্রম পরিচালনা করতে পারবেন।

অনুষ্ঠানে ঢাকা দক্ষিণ সিটি কর্পোরেশনের মেয়র ব্যারিস্টার শেখ ফজলে নুর তাপস উপস্থিত ছিলেন। তিনি বলেন, এই সামাজিক অনুষ্ঠান কেন্দ্র হবে পরিবেশবান্ধব, অগ্নি ও ভূমিকম্প সহনশীল। এখানে পার্কিং, আন্ডারগ্রাউন্ড ওয়াটার রিজার্ভার, পানির পাম্প, অগ্নিনির্বাপক রুম, কাউন্সিলর রুম, হেল্থ কেয়ার, টয়লেট, ব্যায়ামাগার, গোসলখানা, লিফ্টসহ আধুনিক সুযোগ সুবিধা থাকবে। পরিবেশমন্ত্রী সাবের হোসেন চৌধুরীর পরামর্শ মতো এই এলাকার ব্যাপক উন্নয়ন করা হবে।

উদ্বোধন অনুষ্ঠানে ঢাকা দক্ষিণ সিটি কর্পোরেশনের প্রধান নির্বাহী অফিসার মো. মিজানুর রহমান, ঢাকা দক্ষিণ সিটি কর্পোরেশনের ২ নং ওয়ার্ড কাউন্সিলর আনিসুর রহমান, ২, ৩ ও ৪ ওয়ার্ডের সংরক্ষিত মহিলা কাউন্সিলর ফারজানা ইয়াসমিন বিপ্লবীসহ স্থানীয় আওয়ামী লীগ ও অঙ্গ সংগঠনের নেতৃবৃন্দ উপস্থিত ছিলেন।

পরে পরিবেশমন্ত্রী ও ঢাকা দক্ষিণ সিটি কর্পোরেশনের মেয়র দু’টি গাছের চারা রোপণ করেন।

#

দীপংকর/কামরুজ্জামান/ফয়সল/সাজ্জাদ/আসমা/২০২৪/১৫০০ ঘন্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ২৬৫১

**অমর একুশে বইমেলা উপলক্ষ্যে রাষ্ট্রপতির বাণী**

ঢাকা, ১৭ মাঘ (৩১ জানুয়ারি) :

রাষ্ট্রপতি মোঃ সাহাবুদ্দিন আগামীকাল অমর একুশে বইমেলা উপলক্ষ্যে নিম্নোক্ত বাণী প্রদান করেছেন:

“অমর একুশে বইমেলা বাঙালি সংস্কৃতির অবিচ্ছেদ্য অঙ্গ। বাংলা একাডেমি আয়োজিত ‘অমর একুশে বইমেলা ২০২৪’ উপলক্ষ্যে বইপ্রেমিক বাঙালি, পাঠক, প্রকাশক, আয়োজক, সংগঠক ও সংশ্লিষ্ট সকলকে জানাই আন্তরিক শুভেচ্ছা। অমর একুশে বইমেলার প্রাক্কালে আমি মহান ভাষা আন্দোলনের অমর শহিদদের স্মৃতির প্রতি জানাই গভীর শ্রদ্ধা।

অমর একুশে বইমেলা বাঙালির প্রাণের মেলা। প্রতিবছর ফেব্রুয়ারি মাসজুড়ে বাংলা একাডেমি আয়োজিত এ বইমেলা লেখক-পাঠক-সংস্কৃতিকর্মীসহ সমাজের সকল শ্রেণি-পেশার মানুষের অংশগ্রহণে হয়ে ওঠে এক অনন্য মিলনমেলা। মেলাটি আমাদের শিক্ষা, সংস্কৃতি ও ইতিহাস-ঐতিহ্যের বিকাশে একটি অন্যতম অনুষঙ্গ। জ্ঞানভিত্তিক সমাজ গঠনে বইপড়ার বিকল্প নেই। তথ্যপ্রযুক্তির বর্তমান যুগে নতুন প্রজন্মকে বইপড়া ও সাহিত্য চর্চায় উদ্ধুদ্ধ করতে মাসব্যাপী বইমেলা ও ভাষাচর্চার এই আয়োজন কার্যকর অবদান রাখবে বলে আমার বিশ্বাস।

বাংলা একাডেমি বাঙালির সাহিত্য-সংস্কৃতির পাদপীঠ হিসেবে মহান ভাষা আন্দোলনের স্মৃতিকে নানাভাবে ধারণ করে আছে। প্রতিষ্ঠালগ্ন থেকে বাংলা একাডেমি বাংলা ভাষা, সাহিত্য ও সংস্কৃতির উৎকর্ষ সাধনে নিরবচ্ছিন্ন ভূমিকা পালন করছে। ভাষা শহিদদের রক্তস্নাত পথ ধরে গড়ে ওঠা বাংলা একাডেমি বাংলা ভাষাভাষী মানুষের প্রাণের প্রতিষ্ঠানে পরিণত হোক- এ কামনা করি।

আমি আশা করি, বাঙালির প্রাণের এই মেলা বই কেনার পাশাপাশি আলোচনা সভা, সংগীতানুষ্ঠান, প্রদর্শনী, সাংস্কৃতিক অনুষ্ঠানের মাধ্যমে সবার মাঝে ছড়িয়ে দেবে সংস্কৃতির অমিয় সুধা। বাংলা একাডেমি প্রাঙ্গণে সৃজনশীল ও মননশীল লেখকদের বিকাশ ও অধিকার সুরক্ষার ক্ষেত্র হিসেবে অমর একুশে বইমেলা এক অবিকল্প আয়োজন। ‘অমর একুশে বইমেলা’ মহান ভাষা আন্দোলনের চেতনাকে সমুজ্জ্বল রেখে বাংলা ভাষা, সংস্কৃতি, ইতিহাস ও ঐতিহ্যের ধারক-বাহক হয়ে উঠবে- এ আমার দৃঢ় বিশ্বাস।

আমি ‘অমর একুশে বইমেলা ২০২৪’ এর সর্বাঙ্গীণ সাফল্য কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/কামরুজ্জামান/ফয়সল/রাসেল/মানসুরা/২০২৪/১২৫০ ঘন্টা

আজ বিকাল পাঁচটার আগে প্রচার করা নিষেধ

তথ্যবিবরণী নম্বর : ২৬৫০

**চলতি অর্থবছরে রংপুর বিভাগের অনগ্রসর জনগোষ্ঠীর ৫ হাজার জনকে আর্থিক সহায়তা প্রদান**

রংপুর, ১৭ মাঘ (৩১ জানুয়ারি):

সরকার অনগ্রসর জনগোষ্ঠীর আর্থসামাজিক উন্নয়নে নানামুখী উদ্যোগ গ্রহণ করেছে। এর অংশ হিসেবে সামাজিক নিরাপত্তা কর্মসূচির আওতায় চলতি ২০২৩-২০২৪ অর্থবছরে রংপুর বিভাগের ৮ জেলার অনগ্রসর জনগোষ্ঠীর ৫ হাজার ৯২ জনকে আর্থিক সহায়তা প্রদান করা হচ্ছে।

উপকারভোগীদের মধ্যে ৩ হাজার ৮১ জনকে মাসিক ৫০০ টাকা হারে বিশেষ ভাতা এবং ২ হাজার ১১ জন অনগ্রসর শিক্ষার্থীকে বিভিন্ন হারে (প্রাথমিক স্তরে ৭০০ টাকা, মাধ্যমিক স্তরে ৮০০ টাকা, উচ্চমাধ্যমিক স্তরে ১ হাজার টাকা ও উচ্চতর স্তরে ১ হাজার ২০০ টাকা) মাসিক শিক্ষা উপবৃত্তি প্রদান করা হচ্ছে। উপকারভোগীরা জিটুপি (সরকার থেকে ব্যক্তি) পদ্ধতিতে এ আর্থিক সুবিধা পাচ্ছেন।

সরকারের আর্থিক সুবিধাপ্রাপ্ত অনগ্রসর জনগোষ্ঠীর মধ্যে রয়েছে জেলে, সন্ন্যাসী, ঋষি, বেহারা, নাপিত, ধোপা, হাজাম, নিকারি, পাটনি, তেলি, সুইপার, মেথর, ডোম, রাউত ও নিম্ন শ্রেণি-পেশার জনগোষ্ঠী। সরকারের আর্থিক সহায়তার ফলে অনগ্রসর জনগোষ্ঠীর মধ্যে শিক্ষার হার বৃদ্ধি পাচ্ছে এবং জীবনমানের ইতিবাচক পরিবর্তন হচ্ছে।

#

অর্জুন/কামরুজ্জামান/ফয়সল/ফাতেমা/কলি/মাসুম/২০২৪/১০৩৬ ঘণ্টা

তথ্যবিবরণী নম্বর : ২৬৪৯

**জসীম পল্লীমেলা ২০২৪** **উপলক্ষ্যে** **প্রধানমন্ত্রীর বাণী**

ঢাকা, ১৭ মাঘ (৩১ জানুয়ারি) :

প্রধানমন্ত্রী শেখ হাসিনা আগামীকাল ১ ফেব্রুয়ারি ‘জসীম পল্লীমেলা ২০২৪’ উপলক্ষ্যে নিম্নোক্ত বাণী প্রদান করেছেন:

পল্লীকবি জসীম উদদীন এর জন্মবার্ষিকী উপলক্ষ্যে ফরিদপুরে ‘জসীম পল্লীমেলা ২০২৪’ আয়োজিত হচ্ছে জেনে আমি আনন্দিত। এ উপলক্ষ্যে একটি স্মরণিকা প্রকাশের উদ্যোগকে আমি স্বাগত জানাচ্ছি।

কবি জসীম উদদীন গ্রাম বাংলার মানুষের সংগ্রামী জীবন-জীবিকার কথা সাহিত্যের পাতায় পাতায় তুলে ধরেছেন। তিনি বাংলা সাহিত্যকে বিশ্বের দরবারে একটি বিশেষ আসনে অধিষ্ঠিত করেন। আবহমান পল্লী প্রকৃতির অপরূপ সৌন্দর্য কবি জসীম উদদীনের কবিতার ভাব, ভাষা, রস ও বর্ণে ফুটে উঠে।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান এবং পল্লীকবি জসীম উদদীন ছিলেন পরম বন্ধু। তাঁদের পরস্পরের প্রতি ছিলো অপরিসীম শ্রদ্ধাবোধ। বঙ্গবন্ধু শেখ মুজিবকে সর্বদা সাহিত্য-সংস্কৃতির অবিরল এক অনুপ্রেরণা হিসেবে বিবেচনা করতেন কবি জসীম উদদীন ।

আমি বিশ্বাস করি, জসীম পল্লীমেলা কবির অনন্য সাহিত্য প্রতিভা এবং দেশাত্মবোধ মানুষের কাছে পৌঁছে দিতে গুরুত্বপূর্ণ অবদান রাখবে।

আমি ‘জসীম পল্লীমেলা-২০২৪’ এর সার্বিক সাফল্য কামনা করি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

ইমরুল/পাশা/সায়েম/শফি/রফিকুল/রেজাউল/২০২৪/১৮০৪ ঘন্টা